# ארחות צדיקים - שער הגאווה

השער הראשון: נדבר בו על מידת הגאווה. ומה טוב שנזדמן תחילה לכל השערים, מפני חיוב האדם להיבדל ממנה, כי היא פתח לרעות רבות, ולא ראינו כזאת לרעה בכל המידות. לכן צריך האדם להתחכם ולהנהיגה אל המנהג הראוי, ולדחות אותה במקום שאינה ראויה בו.

**פסקא א' – התפיסה העצמית**

גאווה הינו נושא קשה לפתוח ספר אתו, מדוע אם כן בחר המחבר לפתוח את ספרו עם נושא זה? ”כי היא פתח לרעות רבות, ולא ראינו כזאת לרעה בכל המידות.” אלא שאם כן למה לא לדבר על תאוה או עצלות או כעס או כל מידה אחרת שמורידה את האדם לשאול תחתית, ובמה איפה גאווה גרועה מכל אלו?

כי הגאווה נוגעת לתפיסה העצמית של האדם, לא של כבוד אלא של זהות, איך שהאדם רואה את עצמו כלפי עצמו וכלפי אחרים. כאשר יש לאדם תפיסה עקומה על עצמו “הרי זה פתח לרעות רבות”, כי אין לו מעמד נכון בעולמו.

מלבד זאת אומר המחבר “ולא ראינו כזאת לרעה בכל המידות”, וכי זו היא המידה הרעה מכולן? לא בהכרח, אבל היא רעה לאדם יותר מכלם. כי ללא מבט נכון על עצמו איזו תקווה יש לו?

"לכן צריך האדם להתחכם ולהנהיגה אל המנהג הראוי" – לכן, אין להתייחס אל הגאווה כאל מידה שלילית גרידא שיש לדחותה מכל וכל. להפך, הרי עלינו ללמוד כיצד להביט על עצמינו באופן הראוי.

"ולדחות אותה (את הגאווה) במקום שאינה ראויה בו" — התפיסה העצמית של האדם הינה מרכיב מרכזי בחייו, ולעיתים היא מקבלת חשיבות רבה גם ללא הקשר אמיתי. העיסוק של האדם בתפיסה העצמית שלו מתחיל כבר מגיל צעיר, ולעיתים הוא ממשיך ללוות אותו גם כאשר הוא חורג מהקשרו.

הגאווה היא המטבע אשר פסל הקדוש ברוך הוא, והזהירנו עליה בתורתו. כמו שנאמר (דברים ו יב) "השמר לך פן תשכח את יי אלקיך, אשר הוציאך מארץ מצרים". כי הגאה ישכח יוצרו, כדכתיב )דברים יג יג-יח) "ובקרך וצאנך ירביון, וכסף וזהב ירבה לך.., ורם לבבך ושכחת את יי אלקיך.., ואמרת בלבבך: כוחי ועוצם ידי עשה לי את החיל הזה. וזכרת את יי אלקיך, כי הוא הנותן לך כוח לעשות חיל". ובמלך נאמר (דברים יז כ) "לבלתי רום לבבו מאחיו". אם הזהירה תורה אפילו במלך – כל שכן בהדיוטות, שלא ישתררו זה על זה.

**פסקה ב' - ההצלחה**

מטבע פסול מייצג דבר שאיבד את ערכו ומשמעותו, וכמו מטבע שפוסלת המלכות, שהופך מיד לחסר שימוש וביקוש, כמו כן כל התבטאות עצמית שמתחילה עם הדגשת ה"אני" אין לה שום משמעות במלכות ה', "הגאווה היא המטבע אשר פסל הקדוש ברוך הוא", והאומר "אני" עליו נאמר "ושכחת את ה'".

האם אין מקום לאדם לשמוח בהצלחתו? האם ראוי שלא ירגיש שייכות אל פרי עמלו? הרי טבעו של אדם לראות את הישגיו כחלק ממנו (כוחי), ובמיוחד כשהוא מצליח ביותר (ועוצם ידי, עשה לי את החיל הזה). בעת שהאדם חש הצלחה, לבו מתרומם, אך השאלה המרכזית היא: להיכן מוביל אותו הרגש הזה? האם לריחוק מהבורא (ושכחת) או לקירוב אליו (וזכרת)?

כאשר אנו מתבוננים בהצלחתו של אדם מן הצד, האם אנו מרגישים חיבור להצלחתו או ריחוק ממנה? לא מתוך צרות עין חלילה, אלא מתוך האופן שבו מתבטאת הצלחתו. האם היא מעוררת קירוב לבבות, או דווקא זרות וריחוק?

**דוגמת המלך** היא המחמירה ביותר: התורה מזהירה שגם מלך, על אף מעמדו המיוחד, אסור לו להתנשא על עמו. אם למלך אסור להרגיש שונה מאחיו, קל וחומר לאדם שאינו שונה מצד מהותו משאר הבריות. כי כאשר אדם מתרומם בלבו ומרגיש שונה או נעלה, הרי הוא מרחיק את עצמו מסביבתו. על זה נאמר שהגאווה היא מטבע פסול – כי טבע הוא שטבע הקב"ה בבריאתו, שכולם מתנזרים ומתרחקים מהתנהגות שכזו.

לעומת זאת, כשהלב מתרומם מתוך הכרה בנסיבות שהובילו להצלחתו, אזי הופך האדם ליקר ומוערך, וזורח הוא מתוך הצלחתו על כל סביבתו.

על כך מתריע משה רבנו ואומר "השמר לך פן תשכח את ה'", כיצד ייתכן לשכוח את ה'? "ורם לבבך ושכחת" - הרוממות שמביאה ההצלחה עלולה לגרום לשכחה. אכן המבט הנכון הוא: "וזכרת את ה' אלוקיך" - לא לבדך הגעת להישגיך, "כי ה' הוא הנותן לך כח" מאז ומעולם "לעשות חיל".